曹瀘南得思陵舊賜張魏公琴曰播雲
作者：釋居簡
朝代：宋

paragraphs: 岷峩豁塵昏，舊賜出播雲。
不知落人間，蝦蟆幾虧盈。
晦顯固靡常，數豈逃冥冥。
想當風雨時，破壁應有聲。
懷璧戒匹夫，呵護煩百神。
一朝得所託，倏若屈蠖伸。
人以器圖舊，器以人懷新。
玉軫黄金徽，爛爛奎畫明。
魏公藹名氏，千載如丹青。
歌風調舜弦，感物懷堯仁。
扶日昌中興，四海同一雲。
載維艱難初，事與得失并。
萬竈嘉陵江，飲此一掬清。
悠然一再彈，萬里懷長城。
雲絮初無根，勇變嘲哳鳴。
捕蟬冩真意，弦外無人聽。
空嗟易水寒，遺恨崆峒平。